N á v r h
na zrušenie úlohy B. 1 z uznesenia vlády SR č. 5/2001, uloženej ministrovi hospodárstva SR a ministrovi životného prostredia SR

Uznesenie   vlády   Slovenskej   republiky   č.  5   z   10.  januára   2001 k “Návrhu koncepcie ekonomického, vecného a časového postupu riešenia nakladania s vyhoretým jadrovým palivom a postupu riešenia likvidácie jadrovoenergetických zariadení” ukladá v bode B. 1. ministrovi hospodárstva a ministrovi životného prostredia:

“predložiť na rokovanie vlády Koncepciu likvidácie jadrovoenergetických zariadení a nakladania s vyhoreným palivom” posúdenú v zmysle zákona NR SR č.127/1994 Z.z. o posudzovaní vplyvov na životné prostredie v znení neskorších predpisov obsahujúcu aj harmonogram jednotlivých postupových krokov na realizáciu odporúčaní vyplývajúcich z riešenia záverečnej časti palivového cyklu v termíne do 30. septembra 2001”.

Predmetné uznesenie vlády bolo prijaté k “Návrhu koncepcie ekonomického, vecného a časového postupu riešenia nakladania s vyhoretým jadrovým palivom a postupu riešenia likvidácie jadrovoenergetických zariadení”. V materiáli boli z ekonomického hľadiska analyzované alternatívy priameho uloženia vyhoreného jadrového paliva (VJP) do hlbinného úložiska na území SR, odvozu vyhoreného paliva do trvalého úložiska v RF a prepracovania vyhoreného paliva v RF s následným návratom produktov prepracovania a ich uložením v hlbinnom úložisku v SR. Analýza preukázala, že reálnu šancu na zabezpečenie dostatku finančných prostriedkov má alternatíva priameho ukladania VJP do HÚ v SR. 
V druhej časti materiál uvádzal koncepciu vyraďovania slovenských jadrovoenergetických zariadení, prehľad vypracovanej dokumentácie, harmonogramy a hodnotí súčasný stav prác. 
	Na rokovaní zvolanom MH SR k vypracovaniu koncepcie za účasti zástupcov SE, a.s., MŽP SR a MH SR, bolo konštatované, že za súčasného stavu sa ucelená, jednoznačná, všetky aspekty záverečnej časti jadrovej energetiky rešpektujúca a záväzná koncepcia nedá vypracovať. 
Dôvody tohto konštatovania sú:
1.	zásadné riešenie záverečnej časti jadrovej energetiky je možné vzhľadom na kapacitu medziskladov VJP prehodnotiť v časovom horizonte cca 10 rokov, 
2.	ukončenie výberu lokality pre hlbinné úložisko je dostatočné vykonať do roku 2010,
3.	práce na hlbinnom úložisku v SR sa začali komplexnejšie realizovať až po prijatí zákona o ŠFL v r.1994 a následnej tvorbe finančných. prostriedkov vo fonde. Prijatím krízového plánu SE, a.s. v r.2000 došlo k pozastaveniu riešenia čiastkových úloh vývoja HÚ v SR. Päťročné prerušované riešenie problematiky nedáva minimálny predpoklad na spracovanie dokumentu v oblasti HÚ podľa  zákona 127/94 a riešitelia a ani verejnosť nie sú pripravení na povinnú verejnú diskusiu, ktorá  musí dať odpoveď na základné otázky bezpečnosti úložiska, geologického prostredia a pod., 
4.	v krátkej dobe medzi vypracovaním návrhu koncepcie a termínom spracovania koncepcie nedôjde k podstatným zmenám východzích faktov podmieňujúcich proces rozhodovania (cenové, trhové, technologické, legislatívne podmienky),
5.	základné smery v riešení záverečnej časti jadrovej energetiky sú určené Energetickou politikou SR, predchádzajúcimi uzneseniami vlády a dokumentmi SE, a.s., nie je akútna potreba spracovania detailizovanej koncepcie,
6.	pre vyraďovanie JEZ boli vo vláde schválené dokumenty:
•	Vláda SR uznesením č. 649/1995 schválila harmonogram uvedenia JE A1 do radiačne bezpečného stavu (1.etapa vyraďovania JE A1), ktorý sa ročne vyhodnocuje na úrovni  vlády a od r.1999 na úrovni MH SR,
•	Vláda SR uznesením č.974/2000 odsúhlasila návrh postupu realizácie vyraďovania JE V1 a harmonogram postupu prác na vyraďovaní JE V1 Jaslovské Bohunice,
•	Priebežne sú vypracúvané a prerokovávané Zámery a Správy o hodnotení vplyvu na životné prostredie pre Vyraďovanie JEZ v zmysle Zákona č. 127/94 Z.z.
7.	vypracovanie koncepcie je v danom termíne nereálne.  

Vzhľadom k vyššie uvedeným dôvodom je namieste zrušenie úlohy B.1. uznesenia vlády č.5/2001 ukladajúceho ministrovi hospodárstva SR a ministrovi životného prostredia SR predložiť na rokovanie vlády “Koncepciu likvidácie jadrovoenergetických zariadení a nakladania s vyhoreným palivom” v termíne do 30.09.2001.